แรงซื้อหุ้นใหญ่ดัน SET ภาคบ่ายพุ่งกว่า 24 จุด ลุ้นทดสอบแนวต้านถัดไป 1,670 จุด
แรงซื้อหุ้นใหญ่ดัน SET ภาคบ่ายพุ่งกว่า 24 จุด ลุ้นทดสอบแนวต้านถัดไป 1,670 จุด ล่าสุด ณ เวลา 16.04 น. อยู่ที่ระดับ 1,662.20 จุด บวก 23.69 จุด หรือ 1.45% ด้วยมูลค่าการซื้อขาย 3.72 หมื่นล้านบาท
31 ต.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 16.04 น. อยู่ที่ระดับ 1,662.20 จุด บวก 23.69 จุด หรือ 1.45% ด้วยมูลค่าการซื้อขาย 3.72 หมื่นล้านบาท
โดยดัชนีหุ้นไทยภาคบ่ายพุ่งขึ้นกว่า 20 จุด ซึ่งเป็นไปในทิศทางเดียวกับตลาดหุ้นภูมิภาคที่ส่วนใหญ่ปรับตัวขึ้นอย่างสดใส ขณะที่มีแรงซื้อหุ้นขนาดใหญ่เข้ามาอย่างหนาแน่น นำโดยหุ้น PTT, AOT,  KBANK, PTTEP ขณะที่ธนาคารแห่งประเทศไทย (ธปท.) เปิดเผยข้อมูลเศรษฐกิจของไทยเดือนก.ย. โดยเฉพาะดุลบัญชีเดินสะพัด ยังอยู่ในระดับที่ดี
ด้านนายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยในภาคบ่ายนี้ปรับตัวขึ้นกว่า 20 จุด เป็นไปตามที่คาดการณ์ไว้ เนื่องจากมองว่าดัชนีฯได้พ้นจุดต่ำสุดที่ 1,595 จุด ไปแล้ว และในช่วงเดือนต.ค. ตลาดฯ ตอบรับปัจจัยลบไปมากแล้ว ทำให้มองว่าในเดือนพ.ย.ตลาดฯน่าจะฟื้นตัวขึ้นได้และคงจะต่อเนื่องไปเดือนธ.ค.ด้วย เนื่องจากมีหลายปัจจัยน่าจะผ่อนคลายลงได้ในเดือนพ.ย. อย่างความกังวลเรื่องการปรับขึ้นอัตราดอกเบี้ยของธนาคารกลางสหรัฐ (เฟด) ก็น่าจะลดลง และเรื่องข้อพิพาทการค้าก็น่าจะบรรลุข้อตกลงกันได้บ้าง
อย่างไรก็ดี ตลาดฯยังมีความเสี่ยงจากเรื่องการเลือกตั้งในสหรัฐฯ ซึ่งจะเป็นตัวแปรสำคัญที่จะต้องติดตามอย่างใกล้ชิด ด้านตลาดหุ้นในภูมิภาคเอเชียวันนี้ส่วนใหญ่ก็อยู่ในแดนบวก เช่นเดียวกับดาวโจนส์ฟิวเจอร์ส และตลาดในยุโรป ที่ต่างก็ปรับตัวขึ้น
สำหรับบ้านเราก็มีเรื่องที่ดีจากดุลบัญชีเดินสะพัดที่ออกมาดี พร้อมให้แนวรับ 1,650 จุด ส่วนแนวต้าน 1,670 จุด
10 หุ้นดันดัชนี
